कोटा. सरकारी बस में मादक पदार्थों की तस्करी कर रहे 4 बदमाशों को केन्द्रीय नारकोटिक्स ब्यूरो के टीम ने धर दबोचा। चारों बदमाश पुलिस को चकमा देने में माहिर हैं। टीम ने चारों के पास से 2 किलो अफीम और 5.5 किलो डोडाचूरा बरामद किया है।उप नारकोटिक्स आयुक्त डॉ. सही राम मीना ने बताया कि इस साल अफीम की बंपर पैदावार होगी। इसके चलते तस्कर भी सक्रिय हो चुके हैं, ऐसे में हमने तस्करों के खिलाफ अभियान छेड़ दिया है। अभियान में सबसे पहले सीमा सुरक्षा बल, टेकनपुर से एक स्निफर डॉग मंगवाया गया है।
पहली कार्रवाई चित्तौड़गढ़ में हुई, नीमच-दिल्ली बस से बजरंग फिलिंग स्टेशन बागेड़ा चौराहा, निम्बाहेड़ा के पास बस रुकवाकर डॉग चढ़ाए गए। सुपरिटेडेंट जगदीश मावल ने बताया कि डॉग ने सूंघकर दो बदमाशों नीमच निवासी बद्रीलाल पुत्र भैरूलाल और प्रेमचंद पुत्र किशना को पकड़ा, जिनके पास से 2 किलो अफीम बरामद हुई। वहीं, दो बदमाशों जसपाल सिंह पुत्र नंदसिंह और कुलविंदर पुत्र नक्षत्र सिंह को पकड़ा, जिनके पास से 5.50 किलो डोडाचूरा बरामद किया। चारों को एनडीपीएस एक्ट के तहत गिरफ्तार किया गया।
इधर, चरस सहित एक गिरफ्तार
गुमानपुरा पुलिस ने चरस सहित एक बदमाश को गिरफ्तार किया है। पुलिस ने बताया कि डीसीएम माताजी मन्दिर के पास से अब्दुल वहीद उर्फ लाछ पुत्र जुम्माशाह निवासी चंद्रघटा हाल निवासी विज्ञान नगर को गिरफ्तार किया, जिसके पास से 37 ग्राम चरस बरामद की गई। जिसके खिलाफ एनडीपीएस एक्ट में मुकदमा दर्ज करके गिरफ्तार किया।
hin_Deva hin_Deva hin_Deva hin_Deva